বসন্তকুমার চট্টোপাধ্যায়

বসন্তকুমার চট্টোপাধ্যায়  (১১ মে, ১৮৯০   -  ৬ সেপ্টেম্বর, ১৯৭৬) ছিলেন  স্বাধীন ভারতের প্রথম ভারতীয় অ্যাকাউন্ট্যান্ট জেনারেল। সুবোধ সেনগুপ্ত ও অঞ্জলি বসু সম্পাদিত, সংসদ বাঙালি চরিতাভিধান, প্রথম খণ্ড, সাহিত্য সংসদ, কলকাতা, নভেম্বর ২০১৩, পৃষ্ঠা সংখ্যা ৪৫৬, 

সংক্ষিপ্ত জীবন
বসন্তকুমারের জন্ম ১৮৯০ খ্রিস্টাব্দের ১১ মে  ব্রিটিশ ভারতের অধুনা  পশ্চিমবঙ্গের  বাঁকুড়া জেলার ঘটকপাড়ায়। তিনি ছাত্রাবস্থা থেকেই অত্যন্ত মেধাবী ছিলেন। গণিতে প্রথম স্থান অধিকার করে তিনি কলকাতা বিশ্ববিদ্যালয় হতে এম.এ পাশ করেন। ইংরাজী, বাংলা ছাড়াও সংস্কৃত ভাষাতেও তার যথেষ্ট দখল ছিল। ইন্ডিয়ান অডিট অ্যান্ড অ্যাকাউন্টস্ সার্ভিসের পরীক্ষাতেও তিনি প্রথম হন এবং দীর্ঘদিন তিনি অসমে  আসাম সরকারের অ্যাকাউন্ট্যান্ট জেনারেলের পদে ছিলেন। তারপর স্বাধীন ভারতের তিনিই প্রথম ভারতীয় অ্যাকাউন্ট্যান্ট জেনারেল হন। অসমে অবস্থানকালে তিনি সংস্কৃত ভাষা প্রসারে উল্লেখযোগ্য ভূমিকা গ্রহণ করেন। ১৯৩৬ খ্রিস্টাব্দে রামানন্দ চট্টোপাধ্যায়ের ভ্রাতুস্পুত্র  হেমন্তকুমার চট্টোপাধ্যায়ের সঙ্গে যৌথ সম্পাদনায় শিলং-এ প্রথম বাংলা পত্রিকা শিলং-বার্ষিকী প্রকাশ করেন। ওই বছরেই তার উদ্যোগেই শিলং-এ সর্বভারতীয় 'বেদ সম্মেলন' অনুষ্ঠিত হয়। বেদান্তদর্শনের উপর তার অনেক নিবন্ধ বহু পত্র-পত্রিকায় প্রকাশিত হয়েছে। স্বাধীনতার পর  ভারতে বাংলাভাষাকে রাষ্ট্রভাষা করার দাবিতে আন্দোলনে সক্রিয় ভূমিকা নেন।

বসন্তকুমার ১৯৭৬ খ্রিস্টাব্দের  ৬ সেপ্টেম্বর প্রয়াত হন। তার জ্যেষ্ঠ পুত্র হলেন কবি কামাক্ষীপ্রসাদ এবং কনিষ্ঠ পুত্র ছিলেন প্রখ্যাত মার্কসবাদী দার্শনিক দেবীপ্রসাদ।

তথ্যসূত্র 

বিষয়শ্রেণী:১৮৯০-এ জন্ম
বিষয়শ্রেণী:১৯৭৬-এ মৃত্যু
বিষয়শ্রেণী:বাঁকুড়া জেলার জেলার ব্যক্তি
বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ভারতীয় বেসামরিক কর্মচারী